Man beken skuld ná mishandeling van robwelpieMarius Tredoux (met die pet) sit voor die hof. Foto: Swartland- en Weskus-DBV. Een van die twee mans in die opspraakwekkende video waarin gewys is hoe ŉ robwelpie wreedaardig aangerand word, het skuldig gepleit op die aanklagte teen hom. Marius Tredoux (20) het saam met sy medebeskuldigde, Rynard van den Heever, in die landdroshof op Laaiplek verskyn. Die klagtes teen Van den Heever is teruggetrek weens ŉ tekort aan bewyse. Tredoux het verskeie aanklagte, waaronder wreedheid teenoor ŉ marienespesie sowel as marteling en aanranding van ŉ dier, in die gesig gestaar. Die Swartland- en die Weskus-DBV se voorsitter, Colette Mang, sê die twee mans is met behulp van die publiek geïdentifiseer. Sy het dit verwelkom dat Tredoux skuld erken het. Die vereniging het die saak ingevolge die Wet op die Voorkoming van Dieremishandeling voor die hof gebring. Die departement van omgewingsake en die polisie het die saak saam met die DBV ondersoek. ‘n Skermskoot uit die video. Die video van die hulpelose rob wat op brutale wyse teen die kant van ŉ boot verbrysel word, het verlede jaar wêreldwyd opslae gemaak. Die dier is ook aanhoudend met ŉ skerp voorwerp in die gesig geslaan terwyl die mans op die boot Tredoux luidkeels en in kru taal aangemoedig het. Die video is na bewering in Desember 2017 verfilm. Abrie Bester van Velddrif aan die Weskus, het die selfoonvideo op Facebook geplaas. Hy het Tredoux en Van den Heever geken en gehoor dat hulle oor die rob praat. Die video het egter toevallig op sy selfoon beland, waarskynlik toe dit elektronies van ŉ ander foon af na sy foon oorgedra is. Hy het dit eers ses maande na die voorval gesien toe hy sy foon skoongemaak het. Die blootstelling van die video het Abrie duur te staan gekom. Drie van sy vier honde is onlangs een na die ander dood na hulle waarskynlik vergiftig is. ŉ Vierde een se hart is selfs uitgesny en langs die hond op straat gelos. Die DBV het ŉ beloning van R8 000 aangebied vir inligting oor die honde se dood. Bester het ŉ klag by die polisie gelê na daar onlangs ook by sy huis ingebreek is. Tredoux word op 7 Augustus gevonnis.